VIIKON KIRJE

Vihaan muuttamista. On stressaavaa saada kaikki tehtyä määräaikaan mennessä. Tulee pakattua hätäisesti, mistä seuraa kaaos. Jos taas aikaa on reilusti, perusteellinen inventointi uuvuttaa. Ainoastaan ääretön määrä muuttolaatikoita ja suuri kuljetusauto tekevät asiasta siedettävää.

Olin tilaisuudessa, jossa keskusteltiin kuolinsiivouksesta. Ei sellaisesta, joka tehdään jonkun kuoltua, vaan jonka ihminen tekee itse vielä eläessään. Asiaan sisältyy paljon niin konkretian kuin mielenkin tasolla, ja prosessia voisi nimittää vaikkapa elämän välitilinpäätökseksi.

Tavaroita karsiessaan joutuu pohtimaan asioiden merkityksiä laajemminkin. Jostakin aika on ajanut ohi, eikä elämässä mennyttä saa takaisin. Vastaisen varalle säilyttämistä miettiessään taas joutuu tunnustamaan tulevaisuuden ennustamattomuuden. Ja kuinka paljon esineet palauttavatkaan mieleen asioita! Kannattaako materiaa varastoida vain muistojen vuoksi? Mikä on tärkeää tai tarpeellista? Loputtomia tunteita ja valintoja rajallisuuden äärellä.

Kristinopin mukaan kuolemakin on vasta välivaihe. Inhimillisesti ajateltuna elämän ohikiitävyys voi myös lisätä merkityksellisyyttä. Toteamus kuuluu, että jonakin päivänä meidän täytyy kuolla. Sarjakuvistakin tuttu vastaus on, että kaikkina muina päivinä meidän tulee elää.

Kristillinen sanoma haastaa meitä päivittäiseen inventointiin. Kuinka käytän aikani oikein? Kenen tarpeet arvotan missäkin tilanteessa tärkeimmiksi? Mikä elämässä on turhaa, mikä tärkeää? Matteuksen evankeliumissa Jeesus antaa selvän suunnan kehottaessaan kokoamaan aarteita taivaaseen.

Voin elää vain tätä päivää. Virsi 525 olkoon rukouksenani tänään: ”Näytä yhden päivän matka.”

Mika Sagulin

vs. kanttori, Kittilän seurakunta